 Madaxweyne ku xigeenkii hore ee Somaliland Axmed Yuusuf Yaasiin, oo u waramay Wargeyska Geeska Afrika ayaa sidoo kale ku taliyey in gabi ahaanba la joojiyo wada hadalada Somaliya, oo uu sheegay in wax faaiido ah oo ku jiraa aanay jirin, waxaanu ugu horeyn uu yidhi Marka hore Somaliya kaaf iyo kala dheeri bay kala joognaa, Barlamaanka Somaliyana maaha Barlamaan la soo doortay, waana Barlamaan ku yimid Beelo, kuwa la yidhi Somaliland bay mataalaana waa kuwa laga yab-yabay Xamar, shacabkeenuna may dooran, Wakiilna inoogama aha, arinkana waa arin af laga yidhi, wax ina quseeyana maaha, inaguna xoriyadeenii inaga luntay lixdankii waxaynu kala soo noqonay Somaliya 1991,oo waxaynu ku soo noqonay halkii aynu lixdankii taagnayn, inagoo ah Dawlad xor ah, waxayna lixdankii inagu raadinaynay midawgii Shanta Somalida,midawgaasina waxay noqotay madhalays, inagoo dawlad dhan Somaliya geynay, ayaa wax waliba ay iyagu isku qiyaaseen, sida suudhka, haddii ay tahay Madaxweynihii, haddii ay tahay Raysal-wasaarihii, haddii ay tahay Jananadii Ciidamada haddii ay tahay Barlamaankii,markii uu Siyaad Bare qabsadayna waa tii halkan Somaliland noqotay hal bacaad lagu lisay, oo inagoo ku dhacnay af weyn, cadaadis, dil iyo xasuuqba loo geystay dadkeenii weynagii dib ula soo noqonay xoriyadeenii, nimankaas iska coddeeyey, waa niman aanu waagu u bariyin, Somaliland shaqo kuma laha mana maamulan, Somaliland waxay leedahay Madaxweyne la doortay, Barlamaan la doortay, Golayaal Deegaan la doortay, waxay leedahay Garsoor madax banaan, markaas wax alaale waxay Somaliland ka qaadi karaan ma jiraan. 